Maj 2024

**VEJLEDNING**

**om**

**tilskud til erstatningsudgifter i forbindelse med vandløbsrestaurering**

**(Erstatningsvejledningen)**

I tilknytning til tilskudsordningen til kommunale projekter vedrørende vandløbsrestaurering er der afsat midler på finansloven til tilskud til **erstatning for tab i forbindelse med vandløbsrestaurering**. Midlerne administreres via en tilskudsordning af Miljøstyrelsen.

Der kan ikke gives tilskud til erstatningsudgifter i tilskudsordningerne til kommunal vandløbs- restaurering. Tilskud til erstatningsudgifter søges derfor særskilt hos Miljøstyrelsen.

Denne vejledning beskriver de nærmere rammer og kriterier for Miljøstyrelsens behandling af kommunernes ansøgninger om tilskud til erstatningsudgifter i forbindelse med vandløbs- restaurering.

Tilskud til erstatningsudgifter gives i henhold til vandløbslovens § 37, stk. 2, jf. § 37, stk. 4, jf. § 24, nr. 4 i bekendtgørelse nr. 1514 af 25. juni 2021 om delegation af opgaver og beføjelser til Miljøstyrelsen.

Tilskud efter denne ordning følger principperne for god tilskudsforvaltning.[[1]](#footnote-1) Der ydes ude- lukkende tilskud til dokumenterede tab og reelt afholdte udgifter. Tilskud kan udbetales, når både vandløbsrestaureringsprojektet og den tilhørende/nødvendige investering ifm. erstatningssagen er gennemført, og der kan fremsendes behørig dokumentation for de afholdte udgifter.

**1. Hvilke vandløbsindsatser kan der søges om tilskud til?**

Der kan søges om tilskud til erstatningsudgifter til projekter, der har fået tilsagn til gennemførelse under vandplanerne 2009-2015 (VP1) samt vandplanerne 2015-2021 (VP2) og var omfattet af følgende indsatsbekendtgørelser:

* Bekendtgørelse nr. 794 af 24. juni 2016
* Bekendtgørelse nr. 1521 af 15. december 2017
* Bekendtgørelse nr. 449 af 11. april 2019

Der kan søges om tilskud til erstatningsudgifter til indsatser, der er udpeget under vandplanerne 2021-2027 (VP3) og er omfattet af indsatsbekendtgørelsen:

* Bekendtgørelse nr. 797 af 13. juni 2023

**2. Hvem kan søge?**

Kommuner kan søge om tilskud til erstatningsudgifter i forbindelse med vandløbsrestaurering.

**3. Hvordan søges tilskuddet?**

Ansøgningen skal indsendes via Miljøstyrelsens digitale selvbetjening. Selvbetjeningen kan tilgås via link på vandprojekter.dk under erstatningsordningen. For at logge ind på selvbetjeningen skal et af kommunens MitID-medarbejdercertifikater benyttes. Ansøger skal logge på som virksom- hed. Hvis du ikke har et MitID-medarbejdercertifikat, skal du kontakte din kommunes IT-afdeling. I selvbetjeningen findes hjælpetekster relevante steder. Det er muligt at oprette en ansøgning og gemme den i op til 7 dage uden at sende den. Der kan dog kun gemmes og sendes én ansøgning ad gangen. Det er en god ide at have de nødvendige dokumenter klar, før ansøgnings- processen startes op. Det er ikke længere muligt at søge om tilskud via e-mail og ansøgnings- skema i word.

**4. Hvad kan der søges tilskud til?**

Der kan søges tilskud til de erstatningsudgifter, der kan opstå i forbindelse med vandløbs- restaurering samt til kommunens udgifter til erstatningsfastsættelsen, herunder udgifter til taksationsmyndighederne.

Der kan udelukkende gives tilskud til erstatningsudgifter, som er erstatningsberettiget efter de almindelige erstatningsretlige betingelser, læs mere om de erstatningsretlige betingelser i afsnit 5.2. Det forventes, at kommunen som den erstatningsansvarlige myndighed forholder sig til, om det ansøgte tilskudsbeløb opfylder de erstatningsretlige betingelser. Dette gør sig især gældende i forbindelse med ansøgning om forhøjelse, jf. afsnit 8. Miljøstyrelsen kan bede om en vurdering af, hvorvidt de erstatningsretlige betingelser er opfyldt, hvis det findes nødvendigt.

Der kan ikke søges om tilskud til erstatningsudgifter, der allerede er udbetalt til lodsejer af kommunen.

Der kan søges om tilskud til udgifter, kommunen allerede har afholdt til fastsættelse af erstat- ningen. Der kan alene søges om tilskud til udgifter til erstatningsfastsættelse, som er relateret til det konkrete projekt og som er afholdt tidligst 6 måneder før ansøgningstidspunktet. Udgifter til erstatningsfastsættelsen, der er afholdt inden ansøgningstidspunktet, sker for kommunens egen risiko.

Som udgangspunkt dækkes 100 % af det ansøgte beløb. Hvis kommunen benytter sig af egen- finansiering, medregnes dette ikke i projektets omkostningseffektivitet. Se mere om omkostnings- effektivitet i afsnit 5.4.

Der skal indsendes 1 ansøgning pr. vandområde. Omkostningseffektiviteten beregnes ud fra referenceværdien af samtlige udpegede foranstaltninger i vandområdet, læs nærmere herom i afsnit 5.4.

Der kan ikke søges om tilskud til erstatningsudgifter, hvor et andet erstatningsansvar gør sig gældende.

Når tilskuddet er udbetalt til kommunen, kan der ikke søges om tilskud til yderligere erstatnings- udgifter. Det er således vigtigt, at der er søgt om tilskud til samtlige erstatningsposter, før kommunen sender udbetalingsanmodning til Miljøstyrelsen.

**5. Kriterier for tilskud til erstatningsudgifter**

Følgende kriterier skal være opfyldt for at opnå tilskud til erstatningsudgifter

5.1 Erstatningen skal vedrøre:

a) projekter, der har fået tilsagn til gennemførelse under vandplanerne 2009-2015 (VP1)

b) projekter, der har fået tilsagn til gennemførelse under vandplanerne 2015-2021 (VP2)

c) projekter, der er omfattet af indsatsbekendtgørelse nr. 797 af 13. juni 2023 (VP3).

Ansøgning om tilskud til erstatningsudgifter skal fremsendes senest 1 år efter, at vandløbs- restaureringsprojektet er gennemført. Erstatning til lodsejer må dog ikke være udbetalt på ansøgningstidspunktet.

Det er ikke en betingelse for at kunne søge om tilskud til erstatningsudgifter, at der er søgt om tilskud til vandløbsrestaureringsprojektet. Tilskud til erstatningsudgifter kan dog først udbetales, når vandløbsrestaureringsprojektet er gennemført.

Der kan søges om tilskud til erstatningsudgifter til VP3-indsatser, hvor vandløbsrestaurerings- projektet er 100 % egenfinansieret. Kommunen skal i så fald erklære, at projektet er med til at sikre målopfyldelse i vandområdet.

5.2 Det ansøgte beløb skal være erstatningsberettiget

Der kan udelukkende gives tilskud til erstatningsudgifter, som opfylder de erstatningsretlige betingelser og derved er erstatningsberettiget. Følgende fire betingelser skal være opfyldt, for at beløbet kan anses for erstatningsberettiget:

* Der skal være lidt et tab

Lodsejer skal i forbindelse med vandløbsrestaureringen have lidt et tab. Det er kun økonomiske tab, der kan erstattes. Der foreligger således først et tab, når lodsejers økonomiske situation har ændret sig til det værre på grund af vandløbsrestaureringen.

* Der skal være et ansvarsgrundlag

Ansvarsgrundlaget følger af vandløbslovens § 37, stk. 4, som fastslår, at enhver der lider et tab i forbindelse med vandløbsrestaurering har ret til erstatning.

* Der skal være kausalitet (årsagssammenhæng)

Lodsejer skal påvise en årsagssammenhæng mellem vandløbsrestaureringen og lodsejers økonomiske tab. Dette betyder, at tabet skal være en direkte følge af den gennemførte vandløbsrestaurering.

* Der skal være adækvans (påregnelighed)

Tabet skal være en påregnelig følge/forventet konsekvens af gennemførelsen af vandløbsrestaureringen. Selvom der er årsagssammenhæng mellem lodejers tab og vandløbsrestaureringen, skal tabet således også være en påregnelig følge af vandløbsrestaureringen, hvis der skal foreligge et erstatningsansvar. Der skal foretages en konkret og objektiv vurdering, hvori blandt andet indgår om tabet er atypisk og tilfældigt i forhold til den risiko, som fremkaldes ved vandløbsrestaureringen. Hvis dette er tilfældet, foreligger der ikke adækvans, hvilket betyder, at tabet ikke er erstatnings- berettiget.

5.3 Det ansøgte beløb skal være dokumenteret

Erstatningsudgifterne skal være dokumenteret og må ikke have karakter af vederlag til lodsejer, fx betaling af ”grundbeløb”.

1. *Arealafståelse*
Hvis der søges om tilskud til *erstatning for arealafståelse*, skal der vedlægges dokumen- tation for seneste lokale handelspriser for jord af tilsvarende karakter og kvalitet. Der gives udelukkende fuld hektarpris for den jord, der afstås til selve restaureringen. For evt. omkringliggende arealer, der ændrer karakter, f.eks. til bræmmer, gives der en pris, der svarer til prisforskellen mellem jordens værdi før og efter restaureringen, eksempel på udregning fremgår af bilag 1. De berørte arealer skal være vist på et kort med angivelse af arealstørrelse.

1. *Afgrødetab og strukturskade*
Hvis der søges om tilskud til erstatning for afgrødetab eller strukturskader, skal dokumentationen ske med henvisning til, at erstatningen er fastsat på grundlag af de sædvanlige takster i landsaftalerne mellem landbrugets organisationer og forskellige operatører vedr. anlæg og arbejder inden for vand, el og kommunikation. De berørte arealer skal være vist på et kort med angivelse af arealstørrelse.
2. *Andre ulemper*
Andre ulemper, som kan indebære et økonomisk tab for lodsejer i forbindelse med vandløbsrestaurering, kan f.eks. bestå i forringet arrondering, ved at mindre arealer afskæres af åbning af rørlagte strækninger og derfor bliver vanskelige eller umulige at dyrke rentabelt. Der skal i sådanne tilfælde vedlægges dokumentation for indtægtstab og/eller lokale handelspriser for jord af tilsvarende kvalitet. Ved andre typer ulemper vedlægges dokumentation for ulempens karakter, omfang og beregning af erstatnings- beløb. De berørte arealer skal være vist på et kort med angivelse af arealstørrelse.
3. *Forringet afvanding*
Hvis der søges om tilskud til erstatning for *forringet afvanding*, vedlægges dokumen- tation for indtægtstab på arealet samt et kort, som viser omfanget af konsekvenserne af den forringede afvanding og arealstørrelse. Et tilsagn om tilskud til erstatningsudgifter kan gives for tab inden for det påvirkede areal fratrukket de arealer, der er omfattet af bræmmer.
4. *Særligt vedrørende ændring af vandindtag i forbindelse med fjernelse af spærringer ved dambrug i drift*

Ud over tilskud til udgifter til arealafståelse, strukturskader, afgrødetab m.v. jf. ovenfor, kan der gives tilskud til dokumenterede udgifter til ændring af vandindtag og drift heraf med henblik på, at dambruget kan opretholde sin vandforsyning i forbindelse med fjernelse af dambrugets stemmeværk. Udgifterne til nyt vandindtag skal fremgå af et detaljeret budget, som skal vedlægges ansøgningen sammen med en skitse over ændringerne af vandindtaget. Budgettet skal indeholde udgifterne til de enkelte konkrete elementer, der er nødvendige for at etablere det ændrede vandindtag. Evt. sparede eller bortfaldne driftsudgifter som følge af det ændrede vandindtag, skal fremgå af budgettet og modregnes i det samlede ansøgte tilskudsbeløb. Der skal indhentes 2 direkte sammen- lignelige tilbud, som skal vedlægges ansøgningen. Dette med henblik på at sikre, at dambrugsejer erstattes, hvad der svarer til markedsprisen for den pågældende vare eller ydelse. Der kan kun opnås tilskud til det billigste tilbud. Kommunen kan vælge at benytte det dyreste tilbud men skal i så fald selv finansiere prisforskellen.

Tilskud til udgifter til drift, herunder service af vandindtaget, beregnes for en periode på 10 år. Tilskud til udgifter til service omfatter årligt basisservice. Prisen for årligt service fremgår normalt af tilbuddet på etablering af vandindtaget. Tilskud til service omfatter således som udgangspunkt ikke fremtidige reparationer af vandindtaget. Hvis der rent undtagelsesvist skal gives tilskud til udgifter til reparation kræver det, at kommunen kan redegøre for, at de erstatningsretlige betingelser er opfyldt. Der kan kun søges om tilskud til udgifter til reparation, hvis det eksisterende tilsagn endnu ikke er udbetalt.

Erstatningen for udgifter til drift beregnes for en 10 årig periode, da erstatning for løbende driftstab, i form af indtægtstab eller øgede udgifter, udregnes som en kapitalisering med en kapitaliseringsfaktor på 10. Ideen med en kapitalisering er, at den erstatningsberettigede får mulighed for at foretage nogle investeringer, som kan kompensere for driftstabet, enten ved at nedbringe driftsomkostningerne eller ved at skabe et alternativt afkast. Da tilskud til driftsudgifter udregnes som en kapitalisering, er der således tale om en skønsmæssig fastsættelse af erstatningen, og ikke en erstatning der skal dække de fremtidige driftsudgifter én til én. Da der er tale om en skønsmæssige fastsættelse af erstatningen, kan erstatning til driftsudgifter som udgangspunkt ikke forhøjes, medmindre erstatningen er blevet beregnet på baggrund af eksempelvis fejlagtige oplysninger.

I forbindelse med fjernelse af spærring ved dambrug i drift, skal dambruget tage stilling til, hvorvidt de ønsker at etablere et nyt vandindtag samtidig med gennemførelsen af vandløbsrestaureringen, eller om erstatningen ønskes udbetalt uden samtidig etablering af et nyt vandindtag. Ønsker dambruget ikke at etablere et nyt vandindtag samtidig med gennemførelsen af vandløbsrestaureringen, udregnes erstatningen som nævnt ovenfor, men der kan ikke søges om forhøjelse af tilskudsbeløbet. Ønsker dambruget derimod at etablere et nyt vandindtag samtidig med vandløbsrestaureringen, kan der søges om forhøjelse af udgifterne til selve etableringen af vandindtaget, pumper, el-arbejde mv., hvis disse viser sig at overstige det oprindelige tilsagn.

1. *Særligt vedr. fjernelse af spærringer ved turbineanlæg i drift*

Ud over tilskud til udgifter til arealafståelse, skader m.v. jf. ovenfor, kan der gives tilskud til udgifter til erstatning i forbindelse med ophør af drift af turbineanlæg til produktion af elektricitet via vandkraft, dvs. evt. tabt fortjeneste. Udgifterne hertil skal fremgå af et detaljeret budget, der er vedlagt ansøgningen om tilskud. Budgettet skal beskrive den årlige el-produktion og indtægter herfra i de seneste 5 år og den årlige driftsudgift. Tilskud til erstatningsudgifter for tabt fortjeneste, dvs. indtægter minus driftsudgifter, ved ophør af turbinedrift beregnes for højst 10 år. I forbindelse med ansøgning om tilskud til erstatningsudgifter for tab ved ophør af turbinedrift skal oplyses, hvornår tilladelsen til drift af turbineanlægget udløber. Udløber tilladelsen inden for 10 år, gives der tilskud svarende til det antal år, tilladelsen fortsat er gældende.

5.4 Det ansøgte beløb skal være omkostningseffektivt

Der gælder forskellige vejledende referenceværdier for restaureringerne afhængig af, om restaureringen er omfattet af VP1, VP2 eller VP3, jf. afsnit. 5.1 a, b og c. Kriteriet skal sikre den bedst mulige forvaltning af statslige tilskudsmidler og dermed størst mulig målopfyldelse pr. tilskudskrone.

Omkostningseffektiviteten beregnes ud fra referenceværdien af indsatsen i vandområdet. Ved en indsats forstås samtlige foranstaltninger, der er udpeget for vandområdet i indsatsbekendt-

gørelsen. Der udregnes én samlet referenceværdi pr. indsats omfattende alle de foranstaltninger, der er udpeget i vandområdet, eksempel på udregning fremgår af bilag 2. Alle udpegede foranstaltninger indgår i udregningen af referenceværdien, også selvom der ikke er erstatnings- udgifter i relation til den enkelte foranstaltning.

Referenceværdien for okkerrensningsanlæg beregnes for 1 anlæg, uanset hvor mange anlæg der etableres. Referenceværdien for sandfang beregnes for højest 2 anlæg, uanset hvor mange anlæg der etableres.

Hvis der er tilføjet eller udskiftet et virkemiddel, beregnes referenceværdien ud fra det virke- middel, som der er blevet tilføjet eller udskiftet til. Er mindre restaurering fx udskiftet med større restaurering, udregnes referenceværdien således på baggrund af større restaurering, og er fjernelse af spærring fx blevet tilføjet, indgår dette således også i beregningen af referenceværdi- en. Det er et krav, at Miljøstyrelsen har truffet afgørelse om tilføjelse eller udskiftning af virkemiddel, for at dette kan indgå i beregningen af referenceværdien.

Der skal indsendes 1 ansøgning pr. vandområde. Hvis vandløbsprojektet omfatter flere vandområder, skal der således indsendes en ansøgning pr. vandområde.

Et ansøgt beløb pr. indsats, der overstiger de vejledende referenceværdier med mere end 1,5 gange, anses ikke for omkostningseffektivt. Et ansøgt beløb, der overstiger de vejledende referenceværdier med mere end 1,5 gange, kan dog efter en konkret vurdering anses som omkostningseffektivt, hvis gennemførelsen af indsatsen vil have betydelig effekt i forhold til formålet med vandløbsindsatsen, jf. afsnit 5.5. Ansøgninger om tilskud til erstatningsudgifter, der overstiger de vejledende referenceværdier med mere end 1,5 gange, skal indeholde kommunens begrundelse for, at projektet har en betydelig effekt i forhold til formålet med indsatsen.

*Vejledende referenceværdier for ansøgninger, der er omfattet af VP1 (pkt. 5.1 a):*

|  |  |
| --- | --- |
| Type 1 vandløb – op til 2 m bredde | 18.792 kr./km |
| Type 2 vandløb – mellem 2 og 10 m bredde | 39.776 kr./km |
| Type 3 vandløb – mere end 10 m bredde | 84.251 kr./km |
| Fjernelse af spærringer | 24.638 kr./km opstrøms strækning |
| Åbning af rørlægninger | 35.078 kr./km opstrøms strækning |

*Vejledende referenceværdier for ansøgninger, der er omfattet af VP2 og VP3 (pkt. 5.1 b og c):*

|  |  |  |  |
| --- | --- | --- | --- |
| Typer af foranstaltninger  |  | Vandløbstypologi |  |
|  | Type 1 vandløb:Op til 2 m bredde | Type 2 vandløb:Større end 2 og op til 10 m bredde | Type 3 vandløb: Mere end 10 m bredde |
| Mindre strækningsbaserede restaureringer | 12.006 kr./km vandområde | 24.325 kr./km vandområde | 72.662 kr./km vandområde |
| Mindre restaurering i kombination med større restaurering | 14.929 kr./km vandområde | 80.492 kr./km vandområde | 84.668 kr./km vandområde |
| Større strækningsbaserede restaureringer | 17.330 kr./km vandområde | 96.674 kr./km vandområde | 96.674 kr./km vandområde |
| Sandfang | 21.089 kr./stk. | 71.618 kr./stk. | Ingen sandfang i type 3 vandløb |
| Okkerrensningsanlæg | Maks. 292.320 kr./stk. | Maks. 584.640 kr./stk. | Ingen okkerrensnings-anlæg i type 3 vandløb |
| Fjernelse af fysiske spærringer | * 1. kr./km opstrøms strækning
 |  |  |

Mindre strækningsbaserede restaureringer:

* Udlægning af groft materiale
* Udlægning af groft materiale med træplantning
* Udskiftning af bundmateriale
* Hævning af vandløbsbund
* Plantning af træer langs vandløb

Større strækningsbaserede restaureringer:

* Genslyngning
* Åbning af rør med hævning af bund og udlægning af groft materiale
* Åbning af rør med hævning af bund og genslyngning
* Åbning af rør med udlægning af groft materiale

5.5 Betydelig effekt i forhold til formål med projektet

Det er et kriterie for tilskud til erstatningsudgifter i forbindelse med gennemførelse af vandløbs- restaurering, at det ansøgte beløb er omkostningseffektivt, jf. afsnit 5.4. Kriteriet skal sikre den bedst mulige forvaltning af statslige tilskudsmidler og dermed størst mulig målopfyldelse pr. tilskudskrone.

Et ansøgt beløb, der overstiger den vejledende referenceværdi med mere end 1,5 gange, kan dog efter en konkret vurdering anses for omkostningseffektiv, hvis:

* projektet vedrører fjernelse af en spærring ved et dambrug, som nedlægges efter frivillig aftale mellem kommunen og dambruget, og kommunen tidligere har fået tilsagn om tilskud efter en statslig tilskudsordning til opkøb af retten til drift af dambrug og opstemning af vandløbet
* projektet vil have betydelig effekt i forhold til formålet med vandløbsrestaureringen

Alle projekter, der opnår tilsagn om tilskud til gennemførelse, forventes at bidrage til opnåelse af de konkrete miljømål, der er fastlagt i forhold til forbedring af de fysiske forhold i vandløbet. Når kommunen skal begrunde, om et projekt har betydelig effekt, skal der udarbejdes en konkret vurdering af, om gennemførelsen af projektet har en helt særlig effekt eller tilgodeser nogle helt særlige biologiske og/eller naturmæssige forhold. Vurdering og begrundelse skal indgå i ansøgningen.

Miljøstyrelsen kan bl.a. vurdere, at et projekt har betydelig effekt, når minimum en af neden- stående vejledende retningslinjer er opfyldt:

* Vandområdet indeholder indsatser, der ved gennemførelse sikrer faunapassage til mindst 10 km opstrøms liggende målsatte vandløb.
* Der er tale om det sidste vandområde med indsats i et vandløbssystem, hvor flere indsatser tidligere er gennemført, og hvor gennemførelse af projektet vil sikre målopfyldelse. Vandløbssystemet skal have en længde på mindst 10 km målsatte vandløb ud over længden på det pågældende vandområde, der indgår i ansøgningen.
* Vandområdet vil ved gennemførelse af indsatsen udgøre den eneste potentielle gydestrækning i vandløbssystemet eller åbne op til det eneste gydevandløb/strækning i vandløbssystem, baseret på de foreliggende oplysninger fra kommunen.
* Vandområdet eller dele af dette ligger i et Natura 2000-område, og indsatsen vil understøtte målopfyldelse (gunstig bevaringsstatus) for et vandløbstilknyttet udpegningsgrundlag for området, eksempelvis snæbel.

**6. Afgørelse vedr. tilskud**

Miljøstyrelsen træffer afgørelse om tilsagn eller afslag vedr. ansøgninger om tilskud til erstatningsudgifter. Ved afgørelse om tilsagn fastsættes en frist på 3 år fra datoen for afgørelsen inden for hvilken, kommunen skal anmode om udbetaling.

Har kommunen ikke udbetalt erstatning eller afholdt udgifter i forbindelse hermed, bortfalder tilsagnet, hvis fristen for udbetaling ikke overholdes. Det er muligt at søge om tilskud til erstatningsudgifter igen. Har kommunen derimod udbetalt erstatning og/eller afholdt udgifter i forbindelse hermed, vil tilsagnet ved for sen udbetalingsanmodning blive nedsat, jf. afsnit 9.1.

Kommunen kan søge om fristforlængelse inden fristens udløb. Anmodningen skal indsendes via det link, der fremsendes til kommunens e-boks umiddelbart efter tilsagnsbrevet. For tilsagn, der er ansøgt før den digitale selvbetjening åbnede, skal anmodningen fortsat indsendes via e-mail til vandprojekter@mst.dk.

I tilfælde af afslag på ansøgning om tilskud til erstatningsudgifter henvises til § 6 i bekendtgørelse nr. 797 af 13. juni 2023 om indsatsprogrammer for vandområdedistrikter.

**7. Klageadgang**
Afgørelsen kan ikke påklages, jf. § 47, stk. 1 i bekendtgørelse nr. 1514 af 25. juni 2021 om delegation af opgaver og beføjelser til Miljøstyrelsen.

**8. Ændringer af tilsagn**

Opstår der undervejs i projektet eller straks efter projektets afslutning yderligere udgifter til erstatning, kan kommunen indsende en ændringsanmodning om forhøjelse af tilsagnsbeløbet. Tilskud til erstatningsudgifter til driftsudgifter ved dambrug kan som udgangspunkt ikke forhøjes, læs mere herom i afsnit 5.3, pkt. e.

Ændringsanmodning indsendes via det link, der fremsendes til kommunens e-boks umiddelbart efter tilsagnsbrevet. For tilsagn, der er ansøgt før den digitale selvbetjening åbnede, skal ændringsanmodninger fortsat indsendes via e-mail til vandprojekter@mst.dk. For disse sager er det vigtigt, at sagsnummer for tilsagnet fremgår af ændringsanmodningen.

Ændringsanmodningen skal angive det beløb, som det oprindelige tilsagn ønskes forhøjet med. Anmodningen vil blive behandlet efter vejledningens retningslinjer, men omkostningseffektivitet- en vil blive vurderet på baggrund af hele det samlede beløb med undtagelse af eventuel egenfinan- siering. Er betingelserne i vejledningen opfyldt, vil kommunen få tilsendt et nyt forhøjet tilsagn.

Opstår der i projektforløbet behov for ændring af beløbene for de enkelte poster i tilsagnet, skal disse ændringer godkendes af Miljøstyrelsen, forud for anmodning om udbetaling. Anmodning om ændring af de enkelte poster i tilsagnet, skal indeholde en begrundelse for den ønskede ændring.

**9. Udbetaling af tilskud**

Tilskuddet kan udbetales, når kommunen har gennemført vandløbsrestaureringen og udbetalt erstatningen til den/de berørte lodsejere. Der kan kun udbetales tilskud i overensstemmelse med tilsagnsbeløbet eller herunder. Der kan ikke udbetales acontobeløb, og der kan ikke ske rate- udbetaling.

Anmodning om udbetaling med tilhørende dokumentation indsendes via det udbetalingslink, der fremsendes til kommunens e-boks umiddelbart efter tilsagnsbrevet. For tilsagn, der er ansøgt før den digitale selvbetjening åbnede, skal udbetalingsanmodningen fortsat indsendes via e-mail til vandprojekter@mst.dk.

Udbetalingsanmodningen skal indeholde dokumentation for kommunens udbetaling af erstatningsbeløbet. Er der givet tilsagn til kommunale lønudgifter, kommunal konsulentbistand eller andre afholdte udgifter, skal der også vedlægges dokumentation herfor. I forbindelse med udbetaling af tilskud til erstatning for ændring af vandindtag ved dambrug som følge af fjernelse af stemmeværket, skal der, såfremt dambruget har valgt at etablere et nyt vandindtag, også vedlægges dokumentation for de afholdte udgifter hertil (bl.a. faktura for indkøb og etablering af pumper, ny elinstallation mv.).

Når tilskuddet er udbetalt fra Miljøstyrelsen, anses erstatningssagen for afsluttet, og der kan ikke søges om yderligere tilskud.

9.1 For sen anmodning om udbetaling

Tilskuddet nedsættes, hvis kommunen ikke anmoder om udbetaling af tilskud rettidigt, det vil sige senest ved tilsagnsperiodens udløb. Udbetalingen nedsættes med 1 % pr. kalenderdag ved for sent modtaget anmodning om udbetaling. En forsinkelse på mere end 50 dage medfører 100 % nedsættelse af udbetalingen og bortfald af tilsagnet.

Har kommunen ikke udbetalt erstatning eller afholdt udgifter i forbindelse hermed, bortfalder tilsagnet, hvis fristen for udbetaling ikke overholdes. I sådanne tilfælde er det muligt at ansøge om tilskud til erstatningsudgifter igen.

**10. Særligt vedr. kommunernes forpligtelse til at gennemføre vandløbs- restaureringsindsatser, uanset om der kan opnås frivillig medvirken fra lodsejere**

Det har ikke betydning for muligheden for at opnå tilskud til erstatningsudgifter, om indsatsen gennemføres ved frivillig aftale eller ej. Vurdering af ansøgninger om tilskud til erstatnings- udgifter i sager uden frivillig medvirken, sker på samme grundlag som i sager, der gennemføres på frivilligt grundlag. Kommunen kan i sager uden frivillig medvirken vælge at søge om tilskud til erstatningsudgifter, inden kommunen træffer den formelle myndighedsafgørelse om vandløbs- restaureringen. Det er således ikke et krav, at erstatningens størrelse er endeligt fastlagt. Hvis der i en sådan situation opnås tilsagn om tilskud til erstatningsudgifter, og en efterfølgende taksationsafgørelse forhøjer erstatningsbeløbet, kan kommunen søge om forhøjelse af det oprindelige tilsagn. En sådan ansøgning behandles efter vejledningens retningslinjer og kriterier, og det kan således ikke garanteres, at der kan gives tilskud til det fulde beløb, som taksations- myndigheden har fastsat.

**11. Behandling af persondata**

Persondata behandles i overensstemmelse med persondataforordningen (GDPR). Modtager Miljøstyrelsen indirekte personoplysninger eller personhenførbare oplysninger fra kommunen som ansøger (dvs. persondata om andre end ansøger selv), vil kommunen blive bedt om at sende underretningsbreve til de berørte personer samt underskrive og indsende en erklæring om underretning om behandling af personoplysninger i forbindelse med ansøgning om tilskud. Formålet er at sikre, at personer, hvis personoplysninger er blevet givet til Miljøstyrelsen, bliver informeret herom. Underretningsbrev og erklæring findes på vandprojekter.dk under Erstatningsordningen. Miljøstyrelsen henstiller til, at kommunen undlader personoplysninger eller personhenførebare oplysninger, som fx navne, adresser og cpr-numre på lodsejere, i ansøgning om tilskud og anmodning om udbetaling, da disse oplysninger ikke er relevante i forhold til sagsbehandlingen.

1. Af Økonomistyrelsens Vejledning om effektiv tilskudsforvaltning fra marts 2016 fremgår at: *God tilskuds- forvaltning er kendetegnet ved, at de enkelte ministerier og styrelser hver især påtager sig ansvaret for at sikre: at tilskudsmidlerne anvendes efter hensigten, at der opnås den størst mulige effekt af de udbetalte tilskudsmidler, og at administration og forvaltning tilrettelægges hensigtsmæssigt samt i overens- stemmelse med de almindelige forvaltningsretlige regler og principper.*

Det fremgår også af Vejledning om effektiv tilskudsforvaltning at: *ved udbetaling af tilskud til særlige formål eller til enkeltprojekter sker udbetalingen oftest på baggrund af tilskudsmodtagers dokumentation af forbruget.* [↑](#footnote-ref-1)